Illum qed jitfakkar il-75 anniversarju mill-għoti tal-George Cross lil Malta mir-Re Ġorġ VI tar-Renju Unit. Dan bħala turija ta’ apprezzament għall-isforz tal-poplu Malti matul it-Tieni Gwerra Dinjija, fid-dawl tal-assedju mill-ajru li pajjiżna kien qed jgħaddi minnu matul is-snin tal-gwerrra. Fl-ittra li bagħat lill-Gvernatur Sir William Dobbie u lill-poplu Malti, ir-Re Ġorġ VI qal li dan l-unur qed jagħtih lil poplu qalbieni, lil Malta “gżira u fortizza”, xhieda ħajja ta’ qlubija, imħabba u dedikazzjoni. “Dak li sar mill-poplu Malti għandu jibqa’ mnaqqax fl-istorja kbira tiegħu”, tenna r-Re Ġorġ VI.